Meisie help polisie om kêrel se kapers blitsig op te spoor | Netwerk24
Deur Hanti Otto 28 Februarie 2019 16:07
’n Tukkie-student het Woensdagaand tot haar ontvoerde kêrel se redding gekom toe sy binne minute die polisie op sy gekaapte voertuig se spoor gekry het.
Hoewel sy so geskok was dat die Brooklyn-polisie se slagofferondersteuningsentrum haar moes bystaan, kon die meisie soveel detail van haar kêrel se kar gee, dat die polisie en ’n voertuigopsporingsmaatskappy in ’n oogwink op die kapers se hakke was.
Die 29-jarige kêrel is net meer as ’n halfuur nadat hy gekaap is fisiek ongedeerd in sy voertuig se kattebak in Mamelodi gevind.
Sy het aan die persoon by die sentrum vertel wat gebeur het, en dié het die inligting onmiddellik aan die ander polisielede deurgegee.
Die aanvallers het vermoedelik hom en sy kar net daar gelos toe hulle die sirenes gehoor het.
Kapt. Colette Weilbach, polisiewoordvoerder, sê die kêrel het Woensdagaand om ongeveer 22:30 in Universiteitsweg, net buite die kampus van die Universiteit van Pretoria, vir sy vriendin gewag, wat in die biblioteek was.
“Twee mans het na sy Volkswagen Polo gestap en met ’n vuurwapen gedreig. Hy is gedwing om op die agtersitplek te gaan lê, en die rowers het weggetrek,” sê Weilbach.
Die vriendin het egter in daardie stadium uitgekom en gesien hoe vreemdelinge met haar kêrel se kar wegry.
“Sy is inderhaas na die Brooklyn-polisiestasie, wat net meer as ’n kilometer van die universiteit af is,” sê Weilbach.
Die meisie het egter so erg van ontsteltenis gehuil, dat die eerste polisielede wat sy teëgekom het haar na die polisiekantoor se slagofferondersteuningsentrum (by die polisiestasie), geneem het.
“Sy het aan die persoon by die sentrum vertel wat gebeur het, en dié het die inligting onmiddellik aan die ander polisielede deurgegee,” sê Weilbach.
Intussen het die kapers kort nadat hulle by die universiteit gery het, langs die pad gestop, die kêrel se persoonlike besittings soos sy foon en beursie gevat, en hom daarna gedwing om in die kattebak te klim.
Ons het nou ’n veldtog, genaamd ‘Keep your head up, your cellphone down’, want die studente loop met hulle fone op straat en dan word dit gegryp.
“Hy kon voel toe hulle weer ry, maar sê ’n ent verder het die voertuig gestop. Hy kon sirenes hoor, en toe maak die polisie die kattebak oop,” sê Weilbach.
Die geroofde Polo is net ná 23:00 in Mamelodi, in die ooste van Pretoria, gevind, waar die rowers dit gelaat en te voet gevlug het.
Die kêrel was ongedeerd.
Brig. Kushie Nair, die Brooklyn-stasiebevelvoerder, het haar lede geprys vir hulle vinnige optrede wat tot die kêrel se redding gelei het.
Hoewel Woensdagaand se kaping naby die universiteit in dié stadium ’n geïsoleerde geval was, sê Weilbach dat studente gereeld onder straatrooftogte deurloop.
“Ons het nou ’n veldtog, genaamd ‘Keep your head up, your cellphone down’, want die studente loop met hulle fone op straat en dan word dit gegryp.
“Daar is ook verskeie diefstalle vanuit motorvoertuie, en vals profete wat die jong mense uit hul geld kul, so ons maan die studente om waaksaam te wees,” sê sy.
Meer oor: Pretoria | Kaping | Student
Kapers ry met UP-student se kêrel weg
Sadia-saak: Kaper sê glo pa het sy kind geskiet